В първите месеци на войната Белгия запазва неутралитет, но през май 1940 година е нападната от Германия, която в рамките на 18 дни завзема почти цялата територия на страната. На 28 май крал Леополд III обявява капитулация, която обаче е отхвърлена от правителството на Юбер Пиерло, което се евакуира в Лондон и продължава да действа в изгнание. То организира свои въоръжени сили и задържа контрола над Белгийско Конго, което изиграва важна роля в снабдяването на Съюзниците. В окупирана Белгия се организира Съпротивително движение, но значителни групи сътрудничат на окупаторите и белгийци формират две дивизии на германските „Вафен-СС“.